אריק דג'מבה-דג'מבה

אריק דניאל דג'מבה-דג'מבה (בצרפתית: Éric Daniel Djemba-Djemba; נולד ב-4 במאי 1981) הוא כדורגלן עבר קמרוני ששיחק בעמדת הקשר האחורי.

קריירה
דג'מבה-דג'מבה החל לשחק כדורגל כנער בקמרון ובשנת 1998 הגיע לצרפת ונבחן במועדוני כדורגל שונים עד שבסופו של דבר חתם בנאנט. במשך שנתיים שיחק בקבוצת המילואים של המועדון, וב-19 בספטמבר 2001 ערך את הופעת הבכורה שלו בליגה הצרפתית, במשחק מול אולימפיק ליון. שבוע לאחר מכן כבר שיחק לראשונה בליגת האלופות, כשקבוצתו התמודדה מול לאציו.

ביצועיו במדי נאנט הובילו לזימונו לסגל נבחרת קמרון לקראת גביע אפריקה לאומות 2002. דג'מבה-דג'מבה זכה בגביע זה עם נבחרתו, שניצחה בגמר את נבחרת סנגל. לאחר הזכייה הופיע דג'מבה-דג'מבה במדי נבחרתו גם בטורניר הגמר של מונדיאל 2002. שנה מאוחר יותר הגיע עם נבחרתו עד לגמר גביע הקונפדרציות 2003, שם נוצחה על ידי נבחרת צרפת.

בקיץ 2003 חתם דג'מבה-דג'מבה במנצ'סטר יונייטד, כאשר זו שילמה לנאנט 3.5 מיליון פאונד. דג'מבה-דג'מבה הובא לאנגליה על ידי המאמן אלכס פרגוסון, שראה בו מחליף לרוי קין שהיה כבר בשלהי הקריירה. כבר במשחק הבכורה שלו מול ארסנל במסגרת גביע הצדקה בו זכה עם הקבוצה, הפגין את משחקו האגרסיבי, כשפצע את בלם ארסנל סול קמפבל. דג'מבה-דג'מבה התקשה להיכנס לנעליו של קין, ובמהלך שנה וחצי במועדון רשם 20 הופעות בלבד בפרמייר ליג. דג'מבה-דג'מבה כבש שני שערים במדי מנצ'סטר יונייטד, הראשון מול לידס יונייטד במסגרת גביע הליגה, שער ניצחון שנכבש 3 דקות לפני תום ההארכה. את השער השני שלו במועדון כבש מול פנאתינאיקוס במסגרת ליגת האלופות.

בינואר 2005 חתם דג'מבה-דג'מבה באסטון וילה, ששילמה עבורו 1.5 מיליון פאונד. גם שם לא מצא את מקומו וכעבור שנתיים, בינואר 2007, הושאל לברנלי מהליגה השנייה, שם היה שחקן הרכב קבוע עד סוף עונת . בתום תקופתו השאלתו, שוחרר מאסטון וילה והיה לשחקן חופשי.

לקראת עונת  חתם בקבוצת קטר. דג'מבה-דג'מבה שיחק במשך עונה אחת בקבוצה הקטרית, וב-16 ביולי 2008 חזר לאירופה, כשחתם על חוזה לשלוש שנים באודנסה הדנית. את משחק הבכורה שלו במועדון ערך מול קבוצתו לשעבר אסטון וילה במסגרת גביע האינטרטוטו. דג'מבה-דג'מבה הפך לאחד השחקנים המשמעותיים באודנסה, שסיימה שלוש פעמים ברציפות כסגנית האלופה פ.צ. קופנהגן. חוזהו הוארך בשנה נוספת, ובתום ארבע שנים סיים את דרכו במועדון, לאחר שרשם 101 הופעות בליגת העל הדנית, בהן כבש שלושה שערים.

ב-14 באוגוסט 2012 הגיע דג'מבה-דג'מבה לישראל וחתם על חוזה לשנתיים בקבוצת הפועל תל אביב. ארבעה ימים מאוחר יותר כבר ערך את הופעת הבכורה שלו בקבוצה, במשחק מול בני יהודה במסגרת גביע הטוטו. בסך הכל ערך 38 הופעות במדי הפועל תל אביב בכל המסגרות בעונת 2012/2013, ובסופה שוחרר מהמועדון.

ב-24 ביולי 2013 חתם דג'מבה-דג'מבה לשנתיים בפרטיזן בלגרד מליגת העל הסרבית. כעבור שבוע ערך את הופעת הבכורה שלו במועדון, כשנכנס כמחליף במשחק מול לודוגורץ ראזגרד במסגרת מוקדמות ליגת האלופות. דג'מבה-דג'מבה ערך 16 הופעות במדי פרטיזן, וב-23 בדצמבר 2013 שוחרר מהמועדון.

ב-5 בפברואר 2014 חתם דג'מבה-דג'מבה בקבוצת סנט מירן מליגת העל הסקוטית. את הופעת הבכורה שלו במועדון ערך בהפסד 2-1 לדנדי יונייטד בגביע הסקוטי, ובסך הכל ערך שלוש הופעות במדי הקבוצה ושוחרר בתום העונה.

באוקטובר 2014 הצטרף לקבוצת צ'נאיין מהליגה ההודית המחודשת, ושותף בתשעה משחקים בעונה מקוצרת שנמשכה כחודשיים. בינואר 2015 חתם בקבוצה האינדונזית פרסבאיה סוראבאיה, ובפברואר 2016 חתם בקבוצת שאטובריאן מהליגה הרביעית בצרפת. בנובמבר 2016 חתם בקבוצת ואלורב-בלאיג מהליגה החמישית בשווייץ.

תארים
נבחרת קמרון
 גביע אפריקה לאומות: 2002

מנצ'סטר יונייטד
 הגביע האנגלי: 2003/2004
 גביע הצדקה: 2003

קישורים חיצוניים

 יעקב זיו, הימור הימור: מי אתה דג'מבה-דג'מבה?, באתר nrg מעריב, 13 באוגוסט 2012

הערות שוליים

כדורגלנים קמרונים
קשרי כדורגל קמרונים
כדורגלני נאנט
כדורגלני מנצ'סטר יונייטד
כדורגלני אסטון וילה
כדורגלני ברנלי
כדורגלני מועדון ספורט קטר
כדורגלני אודנסה בולקלוב
כדורגלני הפועל תל אביב
כדורגלני פרטיזן בלגרד
כדורגלני סנט מירן
כדורגלני צ'נאיין
כדורגלני נבחרת קמרון
כדורגלנים זרים בישראל
ספורטאים קמרונים בצרפת
ספורטאים קמרונים באנגליה
ספורטאים זרים בקטר
ספורטאים זרים בדנמרק
ספורטאים קמרונים בישראל
ספורטאים זרים בסרביה
ספורטאים זרים בסקוטלנד
ספורטאים זרים בהודו
ספורטאים זרים באינדונזיה
ספורטאים זרים בשווייץ
כדורגלני גביע אפריקה לאומות 2002
כדורגלני מונדיאל 2002
כדורגלני גביע הקונפדרציות 2003
כדורגלני גביע אפריקה לאומות 2004
כדורגלני גביע אפריקה לאומות 2006
קמרונים שנולדו ב-1981